Puk-skêraanval: Verdagte gevonnisHendri van Dyk. Foto: NWU Lerato Phoofolo, die derdejaarstudent aan die Noordwes-Universiteit se Potchefstroom-kampus wat ŉ huiskomiteelid, Hendri van Dyk, met ŉ skêr gesteek het, is gevonnis nadat hy skuldig gepleit het. Maj. Pelonomi Makau, provinsiale polisiewoordvoerder, het aan Maroela Media gesê Phoofolo het in die Potchefstroom-landdroshof skuld beken op aanklagte van aanranding met die doel om ernstig te beseer en betreding. Lerato Phoofolo tydens ‘n vorige verskyning in die hof. Foto: Met vergunning van Susan Cilliers/BEELD Volgens Makau het Phoofolo ŉ opgeskorte vonnis gekry. “Hy is gevonnis tot 12 maande tronkstraf of ’n boete van R1 800. Die vonnis is vir drie jaar opgeskort,” het sy gesê. Dit volg nadat hy Van Dyk op 14 Augustus omstreeks 07:00 in die manskoshuis, Over De Voor, drie keer met ŉ skêr in sy bo-arm, blad en heup gesteek het. Phoofolo het op die dag van die aanval vroegoggend harde musiek in sy kamer gespeel. Talle studente het glo gekla waarna Van Dyk, ŉ vierdejaarstudent, hom gaan vra het om sy musiek sagter te draai aangesien daar studente is wat nog geslaap het of besig was om te studeer. Hy is kort ná die aanval in hegtenis geneem en dieselfde dag op borgtog van R1 500 vrygelaat. Van Dyk is na ŉ hospitaal geneem vir waarneming, maar het nie hospitalisering of steke nodig gehad nie. Lees meer hier. Phoofolo se aanklag van betreding volg nadat hy die dag ná die aanval die koshuis besoek het. Dit was deel van sy borgtogvoorwaardes om nie die kampus te besoek nie. Hy is toe weer in hegtenis geneem en was sedertdien in aanhouding. Kiewiet Scheppel, ŉ woordvoerder van die NWU, het Woensdag aan Maroela Media gesê Phoofolo is tydelik van die kampus en koshuis geskors en sy toekoms daar sal bepaal word deur ŉ tugverhoor. “ŉ Datum vir sy tugverhoor is nog nie vasgestel nie. As hy wil voortgaan met sy studies, moet hy vertoë aan die kampusrektor rig,” het sy gesê.